Farnady Miklós

MIKULÁS-SZTORI:
MANÓVÉR ÉS AJÁNDÉK

Copyright © 2024 Farnady Miklós
Minden jog fenntartva.

Ez a könyv szerzői jogvédelem alatt áll.

Ez a mű fikció. Bármilyen egyezés valós személyekkel, élőkkel vagy holtakkal, vállalatokkal, eseményekkel vagy helyszínekkel teljesen véletlen.

A könyv egyetlen része sem másolható vagy továbbítható semmilyen formában és módon, sem elektronikus, sem mechanikus úton a jogtulajdonos előzetes írásos engedélye nélkül.

ISBN: 978-615-02-2576-0  (e-könyv)

2024

Tartalomjegyzék

Prológus

Bevezető

I. rész A szeretet rendszere

1. Fejezet Az év eleji Nagy Mikulás-közgyűlés

2. Fejezet A fiúk a bányákban dolgoznak…

3. Fejezet „Rénszarvas húzza…”

4. fejezet Miért nem kap ajándékot egy manógyermek?

5. fejezet High-tech asztalosok

6. fejezet Félelmek, Rémtettek, Napkelte....

II. rész Kiskarácsony, Vészkarácsony

7. fejezet A Nagyságos Homokember

8. fejezet A Vörös Központ titokzatos Harmadik Emelete

9. fejezet Egy létra a Sarkkörön

10. fejezet Az ültetvényesek

11. Fejezet A Rendkívüli Mikulás-közgyűlés

III. Rész Mancsok a hóban

Bevezető gondolatok a Harmadik részhez

12. fejezet Egy új rendszer születik

13. fejezet Különös esetek a manógulágon

14. Fejezet Az álmodók

15. fejezet Télanyó itt van

16. fejezet A copadironi partraszállás

17. fejezet Karácsonyi harangok – avagy minden jó, ha jó a vége

Egy valahonnan ismerősen csengő epilógus

Prológus

Történetünk egy sötét, szomorkás estén kezdődik, méghozzá oly későn, hogy már a bolhás rénszarvasok is mind aludni térnek. Az örökké karácsonyi csengőktől csilingelő zajos utcák mind kiüresednek, a macskaköves utakon csak a hópernyébe fagyott lábnyomok jelzik az örökké nyüzsgő-mozgó város jelenlétét.
Az utcákat erősen megvilágítják a cukorkarúd formájú utcai lámpák hidegfehér neonfényei. Az épületek rikító színűek, mintha csak különböző édességbevonóval kezelték volna őket a piros, fehér és rózsaszín számtalan árnyalatában. Valamennyi épületet a hó borítja, bármerre is néz az ember vagy a manó fia.

…bár ez nem feltétlenül meglepő, hiszen az Örök Tél Birodalmában, az Északi-sarkon járunk, azaz annak egy elképzelt és szőrszálhasogatóan giccses változatában, sok-sok karácsonyfával, és még több Mikulás-szoborral.
A csendet csak a messziről felsejlő Last Christmas című örökérvényű sláger töri meg.

Egy jelentéktelen kis utca végében egy még jelentéktelenebb kis kocsma várja még ily késői órákban is, hogy kielégítse elkeseredett és szomjas vendégeit. A manó-csehó, a „Kis Fröccs a Rénszarvashoz” egy igazi klasszikus késdobáló, az örök és megunhatatlan „Télapó-design“-ban. Van itt minden mi szem szájnak ingere: mikis-biliárd, rénszarvasos darts és még sok-sok úri huncutság.

A bárpult mellett, mint két állandó bútordarab, a hely örök-törzsmanói ülnek egymással szemben. Egy méter magasak, jellegzetes manó kinézettel - olyanok, mint akiket frissen importáltak a mesekönyvekből.
Vagyis hát…. Pontosabban kicsit lehasználtabb, és elfáradtabb kivitelben. Őket már nem raknánk szívesen a karácsonyi képeslapok elülső oldalára.

Az egyik törzsmanó, a bozontosabb szakállú - félig részegen – hirtelen felindulásból váratlanul úgy dönt, hogy odaköszön az őt kiszolgáló kocsmáros manóhölgynek. Hogy miért köszön, azt csak ő tudhatja, hiszen már jó pár órája e szentély finom nedűit fogyasztja:

- Éljen örökké a Télapó! – kiáltja fejhangon, majd szakálla alá dörmögve folytatja: – ...hogy dögölne már meg a vénember...

A kocsmáros manóhölgy láthatóan nem törődik az utolsó félmondattal. Hivatásának köszönhetően már rég megtanulta kizárni a tudatából az éjszaka részegeinek szavait.

- Éljen örökké a Télapó! - köszön vissza kedvesen, karácsonyi csengőt megszégyenítően csilingelő hanggal - mit adhatok uram?

A törzsmanó hirtelen ököllel a bárpultra csap:

- Egy korsó forró csokoládét, whiskyvel hígítva. Hogy rohadna már meg a vörös sün…

A csapos bólintva elvonul, hogy kikeverje az italt. Érzékeli, hogy vendégei már túl sokat ittak, s nem kéne kiszolgálnia őket, de ezt nem teheti meg. Törzsmanói nála sokkal magasabb kasztban vannak, ezért kezét megköti a szeretet-rendszerének szigorú szabályai.

A bozontos szakállú manó ivótársa, aki egyben legjobb barátja is, megszólal (kettőjük közül ő a józanabb, ha ez esetben beszélhetünk ilyesmiről):

- Kicsit óvatosabbnak kéne lenned azzal, hogy nyilvánosan szidod a Mikulást, nem tudhatod, hogy a csaposhölgy nem Vörös Manó-e.
- Ugyan minek? – húzza fel a vállát a barátja. – Van telefon.. Okos... izé.. Tegnap rágugliztam. A gugleráj eredménye szerint mi csak kitalált szereplők vagyunk. Ez alapján mégis mit csinálhatnak velünk? Az ég világon semmit. Egy nem létező személyt nem is lehet megölni.
- Kazimir, szerintem túl sokat ittál, ezt egy óvodás is tudja, ahogy mi itt mindannyian. Az Örök Tél Birodalmában kitaláltak vagyunk – sóhajt fel. - Nem kéne ilyen hülyeségeket beszélned… Hiszen a történet kitalálója bármelyik pillanatban kiírhat minket a történetből, vagy megkínozhat, vagy még rosszabb… gyakorlatilag bármit megtehet velünk… Rángathat minket, mint egy fabábut. Szóval pofa be, és imádkozz a Kedves Télapóhoz, hogy megkegyelmezzen neked. Mert ez a te szereped.
- Bekaphatja az író, bekaphatja a Mikulás. Halálra dolgoztat minket kénye kedve szerint. Minek imádkozzak egyáltalán?
- Azért, mert a történet kitalálója ezt várja el tőled. Azért, mert a szeretet-rendszer ezt várja el tőled.
- Mond csak Kelemér, te nagyokos. Ha kitaláltak vagyunk, ezzel mégis minek törődjünk? Erre adj nekem választ, ha tudsz…
- Tudom, hogy én kitalált vagyok, de attól még létezem, mivel gondolkodom, tehát vagyok. Legalábbis addig, míg véget nem ér ez a bekezdés. Ami, ha így folytatod tovább hamarabb véget fog érni, mint szeretném.
- Tudod Kelemér, szerintem ez a Mikulás-sztori a világ leghülyébb története. Ja a Mikulás, persze az létezik, mi nem létezünk, de a Mikulás biztosan… aha… meg lónak a pikulája…
- Szerintem inkább ne politizálj Kazimir. Beszélgessünk másról például arról, hogy vannak ....ööö... mondjuk a haverok..

Kazimir szájába teszi koszos mutatóujját, amitől a nyála a kocsma koszos hajópadlójára csöppen, és elgondolkozik.

- Hát tudod Kelemér… A fiúk a bányában dolgoznak…

Mialatt a csehó törzsmanói mélyértelmű kocsma-filozófiai beszélgetéseket folytatnak a kocsmároshölgy kihozza a whiskeyvel dúsított forró csokit, ahogy azt Kazimir rendelte. Mielőtt átnyújtaná az italt jogos fogyasztójának, megáldja a Télapó nevében.

- Kedves Télapó áldja meg ezt az italt, mely a forró véredből teremtetett – mondja, majd egy mély levegőt véve törzsvendégei felé fordul – Jaj, fiúk még egy ilyen karácsonyi szezon, és én öngyilkos leszek.

*

Eközben, valahol messze távol egy manó imája hangzik fel a csillagos ég alatt:

„Oh, bocsáss meg Kedves Télapó, kire minden gyermek várva vár, vétkeztem, mert neved ellen szólottam, pedig vidám ének hangja száll, a te neved nagy, a hatalmad még nagyobb, és jóságos, hiszen van zsákodba minden jó, piros alma, mogyoró, jöjj el hozzám és várom akaratod – add meg bocsánatod – kedves öreg, Télapó.”

Bevezető

Az Északi sark sarkalatos kérdései

Ahogy annak rendje és módja van egy írónak gyakran azt is pennájára illendő venni, ami minden olvasó számára közismert: azaz az Északi-sark északon van, méghozzá nagyon északon. Ez a kitalált világok legészakibb pontja és egyben valamennyi iránytű rémálma.
Az Északi-sark nem kizárólag egy északi piros pöttyöt jelent a képzelt világok fenekén, hanem egy közigazgatási értelemben vett országot is.

Jogi értelemben árnyalja a képet az, hogy földrajzilag egy, a valóságban nem létező területről beszélünk. Az Északi-sarkot az ENSZ hivatalosan soha nem ismerte el önálló országként, sőt, Meseföldet leszámítva egy ország sem ismerte el eddig önálló, saját területtel rendelkező, szuverén államként (megjegyzendő: Meseföld legitimitása is megkérdőjelezhető – de ez egy másik történet).

Az Északi-sarkot - ha országként hivatkozunk rá - szokás az Örök Tél Birodalmának is nevezni.

Bár az Északi-sark jogi státusza a mai napig zavaros, de közigazgatási szempontból mindenképpen önállónak tekinthető, egy olyan országnak, ahol vegyesen élnek mikulások, krampuszok, manók.

Az Északi-sark földrajza

Az Északi-sark - közigazgatási értelemben vett ország - gazdasági földrajzi tagozódása már-már pofátlanul egyszerű.
Az ország egy hatalmas több száz km átmérőjű kör területén helyezkedik el, melynek centrumában egyetlen nagy település található, s önálló neve nincsen, szoktak rá a köznyelvben Északi-sark Cityként hivatkozni.

A karácsonyi ajándékgyártás valamint az ahhoz tartozó logisztikai létesítmények döntő többsége itt található.

E városszerű képződmény közepén található a hatalmas Szent Miklós tér, ami a kitalált világok legészakibb pontján helyezkedik el. Ezen téren található a Szent Miklós Csarnok, amely az Északi-sark parlamentjének is tekinthető (bár hivatalos parlamentje nem lehet, mivel jogi értelemben nem tekinthető országnak).

Itt szokott összegyűlni minden esztendő elején a Nagy Mikulás-közgyűlés, mely az Északi-sark törvényhozó testülete.

A városon túl található a hatalmas kietlen, csupa hó-csupa szív kietlen síkság, amelyet Sarkvidéknek hívnak, ahol a bányákon túl nem található semmi más.

Az Északi-sark határán, a körív mentén található az úgynevezett Sarkkör – egy hatalmas jégfal, mely a lakosság számára áthatolhatatlan határt képez és hermetikusan elzárja az országot a külvilágtól.

Az Északi-sark autonóm területei

Ha az Északi-sarkról gazdaságpolitikai értelemben beszélünk, akkor meg kell említeni, hogy számos földrajzilag jelentősen elkülönülő, a Föld glóbuszon szétszórtan megtalálható, részleges autonómiával rendelkező területe is van, melyek a volt gyarmati időszakból származnak.

Nagyobb részük az ajándék szétosztás logisztikájában képvisel nem túl jelentős szerepet, de néhány területnek kiemelt a funkciója az Örök Tél Birodalma gazdasági működtetésében.

A legjelentősebb, önálló autonómiával rendelkező területe a Föld déli részén, Kolumbia közelében fekvő Copadiron szigete.

A szeretet rendszere

Az Északi-sark politikai értelemben totális diktatúra, a karácsonyi ünnepkörre épül, így a szeretet és az ajándékozás légköre határozza meg a rendszer elnyomó természetét.

Ezt az alapfilozófiát, amely az Északi-sarkot működteti a szeretet-rendszerének nevezzük.

A szeretet rendszere rendkívül komplex, szerteágazó, minden átható elvre épül, mely hosszú távon biztosítja a karácsony örök körfogásának folyamatát.

Az Északi-sarkon minden ennek az elvnek a betartására és betartatására van alárendelve. A szeretet-rendszere nélkül nem lenne karácsony sem.

Ha az Északi-sark logikáját, a szeretet-rendszerének lényegét szeretnénk megérteni (már ha valaki értelmet akar keresni az őrületben), akkor egy nagyon szigorú kasztrendszert érdemes elképzelni.

E kasztrendszer élén a Kedves Télapó áll, ő az Északi-sark kedves vezetője. Közvetlenül alatta a Kontroll-Télapók helyezkednek el, majd őket a Regionális Télapók követik, utánuk jönnek a Krampuszok és a sor legvégén állnak a manók.

A szeretet rendszerének hitvallása értelmében mindenkinek szeretnie kell a Kedves Télapót, és a karácsony ennek a szeretetnek az ünnepe.

A szeretet rendszere a társadalmi osztályok strukturáltságán túlmutatva egy szabályozó folyamat is egyben, mely minden lényeges folyamatot szigorúan szabályoz, mondhatni uniformizálja az Északi-sarkot.

A szeretet rendszere szerint az egész Északi-sark egy egységes felsőbbrendű feladatért felelős, az ajándék osztásért. S ennek a feladatnak bármi áron meg kell valósulnia – mert „az ünnep szent”.

...amit a Mikulásokról mindenkinek tudni kell

A szeretet-rendszerének legfelsőbb kasztja: a Mikulások, vagy más néven Télapók. A közhiedelemmel ellentétben belőlük nem egy, hanem több ezer van - pontos számuk az Északi-sarki Statisztikai Hivatal adatbázisa alapján: 45 762 fő.
Fontos megemlíteni, hogy nem minden Mikulás helyezkedik el azonos szinten a szeretet-rendszerén belül.

A mikulási posztot kizárólag olyan férfiak tölthetnek be, akiket a születéstől fogva Miklósnak hívnak - a Névmegfelelőségi szabályozásnak köszönhetően. (Ezt az Északi-sarki mércével nézve is furcsa, és teljes mértékben értelmetlen törvényt a Kedves Télapó találta ki közvetlen hatalomra kerülése után, hatalma megszilárdítása érdekében.)

Balszerencsés módon nem minden férfiember születik Miklós névvel, így a mikulási pozíciókba nem feltétlenül a legalkalmasabb jelöltek kerülnek (a névmegfelelőségi szabályozás bevezetése óta a névadási szokások módosultak, elharapózott a Miklós név választása).

Egy potenciális télapónak férfinak és Miklósnak kell lennie és a kiválasztás során fontos tényező, hogy az adott jelölt hogyan és milyen gyorsan tudja a karácsonyi cukorkarudat nyalni.

Eredetileg a Kedves Télapót nem Miklósnak hívták. Ezt a nevet a manók körében kialakult korai Szent Miklós-kultusz miatt vette fel. Ha szigorúan vennénk az Északi-sark törvényeit, akkor a Kedves Télapó nem is lehetne Mikulás, de mint a mindennapokból is tudhatjuk: a törvények arra jók, hogy legyenek kivételek és kivételezettek, és utólagosan - mint tudjuk - semmi törvény nem érvényesíthető. (Megjegyzés: a Télanyó, mint az egyetlen női Mikulás sem Miklós néven született, és nem is szereti, ha Miklósnak hívják).

A Kedves Télapóról pár kedves szó

A mikulások közül ő a leghatalmasabb, az egyszemélyes kaszt, a Numero Uno, az Északi-sark, azaz az Örök Tél Birodalma csodálatos, rendkívüli, önjelölt vezetője: a Kedves Télapó.

Ha a közbeszédben „Mikulást”, „Télapót”, „Santa Claus”-t emlegetünk, akkor róla beszélünk. Az ő akarata szent és sérthetetlen, hatalma mindenható, őhozzá kell imádkozni a manóknak, ő a nagyszakállú, ő a megkérdőjelezhetetlen, ő Szent Miklós Székének őrzője, valamint őt marketingeli az egész világ Mikulásként.

Minden más Mikulás hatalma az ő hatalmából kerül levezetésre (röviden: „puttyony-elv”).

A terepen dolgozó, alsóbb szintű Regionális Mikulások az ő hivatásos alteregói egytől-egyig (a Kedves Télapó rendelkezik a világ összes valódi és kitalált vezetője közül a legtöbb hivatásos hasonmással).

A Mikulás-gyárak legális bevételeinek körülbelül 90%-a (ami a valódi bevételeknek mindössze töredéke) az úgynevezett télapó-merchadise bevételekből ered, mint például a Kedves Télapó által licencszelt és szinte a világ összes boltjában kapható Télapó mintás csokik, ajándék-tárgyak, sőt a megfilmesítési jogok is.)

Az ő kissé furcsa ízlésvilága miatt fullad giccs-parádéba állandóan a karácsony. Az is általános tévhit – ami leginkább a licenszelt karácsonyi filmek, vagy karácsonyi mesék tartalma miatt terjedt el -, hogy a Kedves Télapó szerepe egyfajta „ünnepi ajándékosztás”. A valóságban az ő szerepe mindössze a karácsonyi feladatok koordinálására szorítkozik, illetve ő adja az arcot, amelyhez társítani lehet az ünnepet.

A Kontroll-Télapókról

A Kedves Télapó alatt közvetlenül elhelyezkedő kaszt: a Kontroll-Télapók. Ők az Északi-sark vezető tisztségviselői, illetve a Kedves Télapó közülük választja ki személyes strómanjait. Ajándékokat a Kedves Télapóhoz hasonlóan a Kontroll-Télapók sem visznek, ők csak az ajándékosztás végrehajtásért felelősek.

Kiválasztásuk elsődleges szempontja: a lojalitás.

A Kontroll-Télapók vezetője az egyetlen női Mikulás, a Kedves Télapó felesége, akit a köznyelv Télanyónak hív (őt egyébként nem Miklósnak hívják, valódi neve nem tartozik a publikus információk közé).

A Regionális Mikulásokról

A télapói hagyományos feladatokat - mint az ajándékosztás - a Regionális Mikulások látják el. A kasztrendszerben ők helyezkednek el a Kontroll-Télapók alatt, és már nincsenek vezető pozícióban.

Kötelező feladatuk miatt fontos, hogy hasonlítsanak a Kedves Télapóra. A piros ruha, a fehér szakáll és a nagy sörhas természetesen alapelvárás.

Hogy ténylegesen hasonlítsanak a Kedves Télapóra, minden Regionális Télapónak évente kötelező megjelennie a Központi Plasztikai Sebészeten átoperálásra. A műtétek miatt a Regionális Mikulások szinte megkülönböztethetetlenek egymástól, ezért talán a világ egyik legunalmasabb dolga az éves szinten megtartott - Télanyó által szponzorált - Mikulás szépségverseny.

Feladatuk az, hogy a gyerekeknek kivigyék a karácsonyi ajándékokat. Egy-egy regionális Télapó ellátó körzetébe átlagosan 3-4000 gyerek esik – de ez függvénye annak, hogy a területileg illetékes Télapó milyen földrajzi sajátosságú terepen dolgozik.

Szánsegéd szakasszisztensek, vagy más néven krampuszok

A Szánsegéd szakasszisztensek képviselik a következő kasztot, és a Télapókkal ellentétben kivétel nélkül nők.

A Regionális Télapók, akik „nehezített terepen” dolgoznak (pl. a New York-i felhőkarcolók), általában asszisztenseket kapnak, ördögi nőszemélyeket, akiket köznyelv „krampusz”-oknak szokott csúfolni.

Azok a Kontroll-, vagy Regionális Télapók is kaphatnak „krampuszt” maguk mellé, akik a Szeretet-rendszerén belül magas szintű hűségről és lojalitásról tettek tanúbizonyságot.

A „krampusz”-ok tipikus példái a női test tárgyiasításának és az intézményesített rendszerű szexuális zaklatásnak is. A szánsegéd szakasszisztenseket általában úgy válogatják össze, hogy a télapóknak az ajándékosztáson túl egyéb nemű szexuális szolgáltatásokat is készségesen nyújtsanak.
A Mikulásokban és a Krampuszokban közös, hogy a Mikulás-közgyűlésen szavazati joguk van.

Bár a szánsegéd szakasszisztensek képviseletének van szavazati joga, de nincsen felszólalási joga – ami talán jobb is, mert általában nem az értelmi képességeik miatt választják ki őket erre a munkára.

Manókról, az aljanépről…

A legalsó, egyben legnépesebb kaszt az Északi-sarkon a manóké. Gyakran hivatkoznak arra, hogy azért ők a legalsóbb kaszt az osztályrendszerben, mert ők a legalacsonyabb méretűek az Északi-sark lakói között (ez vitathatatlan tény, körülbelül 100-120 cm magasak lehetnek).

A Kedves Télapó gyakran hivatkozik rájuk úgy, mint „aljanép”-re, „söpredék”,-re „kis mocskok”-ra, ám ezek az elnevezések a köznyelvben soha nem honosodtak meg.

Elsődleges feladatuk az ajándékgyártás, de a szeretet-rendszerének bármely más aspektusában is megtalálhatóak.

Minden manónak van egy születéskori álma, amit szeretet-rendszere deklarál számára, és az életcéljukat ez az előre deklarált álom határozza meg.

A Mikulás-közgyűlésben a manók is delegálhatnak képviselőket, olyan tagokat, akik valamilyen ajándékgyártó üzemben vezető beosztásban vannak. Ők azok a manók, akik fel is szólalhatnak (ellentétben a Szánsegéd szakasszisztensekkel) és hangot adhatnak - előre a Kontroll-Télapók által megírt - véleményüknek, de szavazati joguk nincsen. A Mikulás-közgyűlésben legnagyobb tisztségük is csak szimbolikus. (Az, hogy részt vehet egy manó ezen az eseményen a legtöbb, amit egy aprószerzet elérhet a szeretet-rendszerének keretein belül.)

A Vörös Központról

Pár szót érdemes beszélni a Vörös Központról is, mely a szeretet-rendszerének fenntartásáért, üzemeltetésért és minden manó, krampusz és télapó lojalitásának biztosításáért felel.

A Vörös Központot Kontroll-Télapók és a Vörös Manók alkotják.
Elsődlegesen itt is manók – úgynevezett Vörös Manók - dolgoznak, míg a Kontroll-télapók felügyelik a folyamatokat.

A Vörös Központ az Északi-sark titkosszolgálata és végrehajtó szervezete is. „Állam az államban“, mely érdekes módon a klasszikus kasztrendszeren kívül helyezkedik el. A szeretet rendszerén belül itt a legmagasabb a foglalkoztatottak száma.

Talán nem meglepő módon a Vörös Manók az összes manóosztály közül a leggyűlöltebbek.

Két fő feladatuk van: a külső elhárítás - szokásos titkosszolgálati feladatokon túl beépülnek az óvodákba és az iskolákba, egy viszonylag szubjektív szempontrendszer alapján felmérik ki a „jó” és ki a „rossz” gyermek az adott évben, és virgácslistát készítenek (amely a karácsonyi ajándékozás módszertana miatt jelentős)-, valamint fejlett eszközökkel végzett belső elhárítást is végeznek.

Ők az Északi-sark spiclijei, a kápók. Érdekes módon nemcsak a gyerekekről és a manókról készítenek jelentéseket, hanem a kaszt-rendszer szerint felettük álló Regionális Mikulásokról és Szánsegéd szakasszisztensekről is. Amennyiben a szükség úgy hozza - már pedig gyakran hozza úgy - az ő feladatuk a piszkos munka elvégezése is.

A Vörös Központ a Vörös Manók intézményrendszerének és a főhadiszállásának is egyben a neve, mely az Északi-sark centrumában, a Szent Miklós téren található. Hatalmas alapterületű, három emelet magas épület mely mind funkcióban, mind kinézetben a Pentagonra emlékeztet. A Vörös Központ tényleges irányítóközpontja ennek az épületnek a Harmadik Emeletén található.

I. rész
A szeretet rendszere

1. Fejezet
Az év eleji Nagy Mikulás-közgyűlés

Annak rendje és módja szerint minden esztendő legelején összegyűlik a világ valamennyi kis és nagy Mikulása, Krampusza.

Érkeznek közelről és messzi földről a Kedves Télapó nagyhahotázó hívására - egyenesen az Északi-sark centrumába, a Szent Miklós csarnokba.

Az év eleji Nagy Mikulás-közgyűlés nagy, mondhatni hordóhasnyi feladata, hogy összegezzék az előző év tapasztalatait, kiértékeljék a nagy eseményeket, valamint újabb dicsfénybe helyezzék az új esztendőre a Kedves Télapót – ezzel is ellenőrizve az alsóbb szintű Mikulások megfelelő szintű lojalitását.

Nem is szokott több Mikulás-közgyűlés lenni az adott évben, hiszen a Kedves Télapó van annyira okos és szép, hogy nincs szüksége arra, hogy más feleslegesen „megszakértse” vezetési stílusát. Bár - ha a történelmi távlatokban nézzük - voltak példák rendkívüli Mikulás-közgyűlésekre is, még ha nem is túl sok alkalommal. Legutóbb erre akkor volt példa, amikor a Szovjetunió darabjaira hullott, s a Mikulások között újra fel kellett osztani az ellátási területeket, illetve teljesen át kellett szervezni a logisztikai központok működését az eurázsiai-régióban.

A Mikulás-közgyűlés eleve inkább egy tradíció, mintsem valódi törvényhozó testület. A szavazati jog szimbolikus, hiszen a Kedves Télapó bármit megvétózhat - hisz jó kapcsolatot ápol az íróval (azok a kedves gyermekkori emlékek), ezért senki nem mer ellent mondani neki, nehogy „véletlenül” kiírják a történetből.

Néhány évvel ezelőtt az éveleji Nagy Mikulás-közgyűlésen történt egy „incidens”. Akkoriban kezdett elterjedni egy - modern korunkban már divatos - zöldpolitikai álláspont a Kontroll-Télapók körében is. Elkezdtek állatvédelmi aggályokat megfogalmazni azzal a gyakorlattal kapcsolatban, hogy nem a legszerencsésebb egy röpképtelen, aerodinamikailag is alkalmatlan állatot (azaz a rénszarvast) addig kínozni, amíg nem hajlandó repülni.

Hamar felvetődött az a lehetőség, hogy rénszarvasok helyett albatroszok húzzák a szánt karácsonykor. A javaslatot a Mikulás-közgyűlés közel 100-%-osan megszavazta, sőt még Télanyó is támogatta, pedig ő a klasszikus karácsonyi tradíciók híve.

Ez a javaslat a Kedves Télapónak nem tetszett, s őrjöngés közepette meg is vétózta azzal indokolva, hogy ő nagy rajongója a rénszarvas agancsainak. Hozzátette, hogyan is néznének ki a karácsonyi képeslapok albatroszokkal. …a javaslat felterjesztője „rejtélyes” körülmények között eltűnt, és ebben a történetben már nem kaphatott szerepet.

Ez az eset azért is tanulságos, mert rámutat a Szeretet-rendszerének következetlenségeire is. A Mikulás-gyárak teljes költségvetésének 40%-át arra fordítják, hogy röpképtelen rénszarvasokat repülésre kényszerítsenek. Nagy költségvetés ide, rengeteg varázspor oda, még így is csak minden tizedik rénszarvas képes megtanulni repülni.

Az Északi-sarkon mindent megtesznek e cél érdekében, még egy külön rénszarvasfajt is ki kellett tenyészteniük: a karácsonyi rénszarvast, latin nevén a Rangifer tarandus santacus-t. Ennek rénszarvasfajnak a hímjei valamivel jobb aerodinamikai testalkattal vannak megáldva, mint a hagyományos rénszarvasok. Azonban a túltenyésztés komoly problémákat okoz, mint például rövidebb életciklus, betegségekre való érzékenység, valamint gyakori impotencia az első karácsonyi bevetés után.

*

Az év eleji Nagy Mikulás Közgyűlést az Északi-sark centrumában, a Szent Miklós téren lévő grandiózus, neochristmas stílusban épült Szent Miklós csarnokban tartják. Ez az épület funkcionalitásban az Északi-sark parlamentje, de valóságban soha senki nem nevezi így. A parlament kifejezést szeretik kerülni az itt élők (legfeljebb csak Mikulás-tanácsként, vagy hivatalosabb közegben Mikulás-közgyűlésként hivatkoznak rá).

A gyűlést a nagy előadóteremben tartják, ahol év közben kredit-pontos Mikulás továbbképzéseket is szoktak tartani. A terem a megszokott karácsonyi giccsel ellentétben nincs túldesignolva, maximum egy-két karácsonyi égősor van elszórtan.

A falak még csak nem is pirosak, hanem szokatlan módon kékek – emiatt fantáziadúsan „kék teremnek” is hívják az előadót. Félkörívben ülnek itt a Mikulás-közgyűlésre hivatalos manók, mikulások, krampuszok. A katedránál egy 20 méter magas karácsonyfa áll - jelezve, hogy mégiscsak az Északi-sarkon járunk -, mellette egy plüss rénszarvas bevonatú mikrofon.

A pulpitus mögött egy óriási és jellegtelen festményen a Kedves Télapó ajándékokat osztogat a gyerekeknek, a fejük felett egy békegalamb, csőrében olajággal.

A közgyűlés hivatalos kezdetét követően - egy órányi várakozás után - az esemény szupersztárja, mindenki által várt és szeretett Kedves Télapó is megérkezik.

Érkezését hatalmas, orkán erejű tapsvihar, és üvöltő éljenzés kíséri. Miután alábbhagy a lelkes ünneplés, kiáll a pulpitusra és jobb kezével csendre inti a tömeget, majd megnyitja az Éveleji Nagy Mikulás-közgyűlést.
- Hohoho… – ezt a mondatot egyenletes és ütemes vastaps követi. - Kedves Egybegyűltek, Éljen örökké a Télapó! - újabb vastaps - Az idei karácsonyi szezont ezennel megnyitom. Éljen örökké a Télapó! - megint vastaps... - És most, a közgyűlés megnyitásaként kedves barátaim énekeljük el együtt, közösen a Himnuszt.

A teremben mindenki feláll, és a szívére teszi a kezét, majd teli torokból énekelni kezd. A Himnusz, azaz a Jingle Bells éneklése közepette a Kedves Télapó elereszt pár keresetlen könnycseppet.

♫♫♫♫♫♫♫♫♫♫♫

♫♫♫♫♫♫♫♫♫♫♫

A himnusz elhangzását követően mindenki visszaül a helyére. A Kedves Télapó még mindig szipog a meghatottságtól.

- Olyan gyönyörű ez a himnusz, mindig a szívemig hatol - lelkendezik a Kedves Télapó. - Szívem szerint egész nap hallgatnám, de Ho-ho-ho… hosszú még ez a nap… Vágjunk is a rénszarvasok közé… Nézzük az első napirendi pontot: a Besúgó-, azaz akarom mondani a Vörös Központ vezetőjének éves beszámolóját.

Nem véletlen a Kedves Télapó nyelvbotlása, hiszen a köznyelv tényleg besúgómanóknak hívja őket.

- Kedves barátaim, Éljen örökké a Télapó! – olvassa fel a vezető Vörös Manó a Kontroll-Télapók által előre megírt szöveget - És ezt nemcsak köszönésképpen mondom, mint ahogy ezt oly sokan teszik ebben a teremben, nem tisztelve a szavak igazi jelentését. Ez nekem a szívemből szól. Ha nem lenne Kedves Télapónk, kérdem én: hány gyerek sírna az ajándéka után? Oh, kedves, oh öreg Télapó, nagyságos csodálatunk fogadd a Vörös Manók osztályának részéről. Itt és most megkérek minden kedves jelenlévőt mondjon el egy rövidke csendes imát barátunkért, vezetőnkért, oltalmazónkért

Két perc néma csend következik a teremben. Majd a Vörös Központ vezetője folytatja:

- Az osztályunk az idén maximális hatékonyság mellett 120%-osan teljesített – ütemes vastaps következik. - A célunk az idei évre, hogy elérjük 200 %-os teljesítést - újabb vastaps. - Köszönöm, hogy meghallgattak, valamint az itt jelen lévők egész éves támogatását. Éljen örökké a Télapó!

A Vörös Központ manóvezetőjének szívhez szóló beszédét követően valamennyi manóosztály vezetője előadja ugyanarra a sablonra felépített, egymáshoz kísértetiesen hasonló monológját. Valamilyen rejtélyes oknál fogva minden manóosztálynak sikerült elérni a 120-130% körüli teljesítést az előző évhez képest – jelentsen ez bármit is.

Ezt követően a Kedves Télapó minden manóosztály vezetőjének gratulál, s egyenként virágot oszt mindegyiküknek. Ez a rövidke bevezető rész összesen körülbelül 6 órán át tart, amit a manók beszámolói között egy-egy klasszikus karácsonyi dal közös éneklése szakít meg, így is biztosítva az osztatlan figyelmet (valamint, hogy ne aludjon el senki).

A vezető manók beszámolóját követi a programban a Kedves Télapó feleségének, Télanyónak az évértékelése és hasznos, praktikus tanácsai az új esztendőre:

- Kedveskéim! Éljen örökké a Télapó! Télanyónak nagyon fontos közlendője van: Az én drága, cuncimunci Mikikém, kis hasi pókocskám… – Télanyó itt vesz egy mély levegőt, és egy kicsit mélyebb hangon folytatja. - Nektek Kedves Télapó! Ebben az évben kerek egészen 10 kg-ot gyarapodott. Ennek megfelelően elrendelem, hogy minden Északi-sarkon élő Miklós hízzon pontosan 10 kilogrammot a következő karácsonyig. Illetve kitaláltam egy új sütemény receptet: a cukorkarudas rétest, amiért szeretném felterjeszteni önmagamat a „Karácsony Háziasszonya” érdemrendre, aminek odaítélését szavazásra nyújtom be a Mikulás-közgyűlés számára.

A Mikulás-közgyűlés az érdemrendet természetesen ellenszavazat nélkül szavazza meg. Általános és íratlan szabály az Északi-sarkon „soha nem mondj ellent Télanyónak“ …. Mikulásné bosszúálló nőszemély hírében áll.

A Kontroll-Télapók hamarabb mondanak ellen a Kedves Télapónak, mint a feleségének. A szavazást egy gyors Díjátadó ceremónia követi - karácsonyi énekkel, manótáncosokkal, rénszarvasos felvonulással, díszmanó katonasággal stb., stb.

A díjátadó ünnepség legfeljebb 1,5 órát vesz igénybe. A manóosztályok vezetőinek felszólalása után igazi felüdülés a Mikulás-közgyűlés résztvevői számára ez a kis közjáték.

*

Az átadó ünnepséget követi az esemény lényegi része: a Kontroll-Télapók felszólalása.
Az első felszólaló elég komoly problémát vázol fel, és rögtön meg is adja sajátos megoldást:

- Ho-ho-ho-hoonfitársaim! - Kontroll-Télapók között nem kötelező az “Éljen örökké a Télapó” köszönés, mivel visszásan, egy kicsit egoistán hangzana. – Az Északi-sark történelmének legnagyobb válságát éljük éppen át. A gyerekeket már nem igazán érdeklik a fajátékok, kisvasutak, távirányítós autók, babák meg hasonlók… - nagy sóhaj - amik régen slágerjátékok voltak, ma már szinte egy gyermeket sem érdekelnek. Pedig a Mikulás-művek ⅔-a ilyen jellegű, mondhatni klasszikus játékok gyártására van fel készítve. Ezzel szemben a XXI. század gyermekei csak műszaki, úgynevezett “okos” számítástechnikai vagy egyéb jellegű High-Tech ajándékokat szeretnének. A Vörös Manók virgácslistájának tavalyi statisztikái alapján az okostelefon igénylés egy év alatt 300 százalékkal növekedett.
A Mikulás-művek IT-részlege ennek ellenére még mindig az egyik legkisebb manóosztályunk, mindösszesen csak 9000 manót foglalkoztat. Kedves Egybegyűltek! Szeretnék egy szavazást beterjeszteni, mely a probléma súlyosságát kívánja valamilyen szinten enyhíteni. Jelenleg 12 000 manó dolgozik a Fajáték-osztályon, miközben a fajáték ajándék iránti igény mára már elenyésző – emiatt javaslom, hogy 6000 manót csoportosítsunk át a Fajáték-osztályról az IT-részlegre. Köszönöm, hogy meghallgattak.
- Szerintem remek ötlet – helyesel a Kedves Télapó, egy kicsit megpödörve a szakállát, így jelezve a szavazásra jogosultaknak, hogyan is kell szavazni az indítványra.

A szokásjog szerint megadják az érintett manó-osztályoknak, azaz ebben az esetben a Fajáték-osztály és IT-részleg vezetőjének is a szót. Az IT-részleg nem él a felszólalás lehetőségével, bár vezetőjük ledöbbent arcát elnézve nem örül a kezdeményezésnek. A Fajáték-osztály vezetője magához ragadja mikrofont annak ellenére, hogy már túl nagy jelentősége nincs a véleményalkotásának, mivel a Kedves Télapó már eldöntötte hogyan kell szavazni a résztvevőknek.